Psykolog: Er i krigsgjeld til ofrene

AVVENTER: Fylkesmann i Nordland, Hill-Marta Solberg, mener det er viktigere at de støtter kommunen. Foto: Tore Kristiansen VG

Fylkesmannen oppretter ikke tilsyn mot Tysfjord kommune

Fylkesmann Hill-Marta Solberg vil ikke gå Tysfjord kommune i sømmene for å se om de har håndtert overgrepspåstander på tilfredsstillende måte gjennom årene.

2. juli 2016

Artikkelen er over fire år gammel

VG kjenner til flere som forteller at de har forsøkt å si ifra om overgrep, men som opplever at lite ble gjort eller tatt på alvor.

En av kvinnene som har stått frem i VG, «Liv», hadde blant annet langvarig kontakt med barnevernet. I en rapport fra 1993 skrev barnevernet selv at kvinnens barndom var ødelagt og at hjemmesituasjonen ikke var god nok, ble lite gjort. Kvinnen har derfor saksøkt Tysfjord kommune.

Den mørke hemmeligheten: Dette er Tysfjord-saken

Tysfjord-saken ** Elleve personer, samtlige lulesamer, har fortalt VG at de er blitt utsatt for seksuelle overgrep i Tysfjord kommune i Nordland. ** VG har kjennskap til ytterligere 47 overgrepshistorier fra Tysfjord. Overgrepene skriver seg fra de siste 30 årene. De færreste av dem er anmeldt. ** Politiet har i 2016 opprettet 12 nye overgrepssaker i kommunen. Ti av dem har kommet inn etter VGs artikler. Vis mer

Fylkesmannen vil likevel ikke nå opprette tilsyn for å undersøke om kommunen har håndtert overgrepsanklager på en tilfredsstillende måte.

– Det kan bli aktuelt fremover. Da ser vi i så fall for oss at det vil bli på tvers av sektorer for å se hvordan varslingsplikten har fungert, opplyser fylkesmann Hill-Marta Solberg til VG.

– Hvorfor oppretter dere ikke tilsyn nå?

– Nei, vi gjør ikke det akkurat nå.

– Men hvorfor?

– Det er på ingen måte uaktuelt å føre et tilsyn i Tysfjord. Men vi kan ikke i dag gjennom et tilsyn avdekke hvordan situasjonen var for 10 til 15 år siden. Akkurat nå vil vi støtte kommunen. Tilsyn får vi komme tilbake til.

– Prisen for brudd på varslingsplikt er høy

Barne- og likestillingsminister Solveig Horne har uttalt til VG at det er uforståelig for henne at ingen har grepet inn på et tidligere tidspunkt, og at hun forutsatte at Fylkesmannen vurderer å gå inn i saken.

Det er flere reagerer på at kommunen ikke blir sett i kortene. Deriblant førsteamanuensis ved Høgskolen i Vold, Kjartan Leer-Salvesen, har skrevet doktorgradsavhandling om hvordan profesjonsutøvere håndterer taushetsplikt, meldeplikt og avvergeplikt.

Ville ta livet sitt: – Noen voksne må ha visst om det som skjedde

OVERRASKET: Kjartan Leer-Salvesen mener et tilsyn vil kunne gi overgrepsutsatte en følelse av rettferdighet. Foto: Høgskulen i Volda

– Når saken er såpass alvorlig som den er, blir jeg overrasket over at det ikke opprettes tilsyn. Når det er så mange berørte, så mange som har forsøkt å si ifra, er det viktig å finne ut av hva som har ført til at det ikke har blitt gjort noe, mener han.

Han forteller at det finnes lite rettspraksis når det gjelder brudd på avvergeplikt og meldeplikt, men påpeker at konsekvensene av slike brudd ofte er store.

– I Tysfjord vet vi at det er et stort antall saker som har foregått over flere tiår. Det fører til store personlig konsekvenser, men også til kollektive konsekvenser for samfunnet. Et tilsyn vil kunne gi dem som er berørt en ytterligere opplevelse av å bli trodd, av rettferdighet. Det kan plassere et ansvar for at det har fått pågå så lenge, mener han.

«Liv»: – Etter at pappa ble satt i fengsel, ble jeg fritt vilt i bygda

Fylkesmann Solberg mener at de nå vil fokusere på å bistå kommunen fremfor å føre tilsyn mot dem, men Leer-Salvesen kjøper ikke argumentet. Han ser ikke at et tilsyn kommer i konflikt med en støtte til kommunen.

– Kommunen trenger hjelp til å håndtere den akutte situasjonen nå, men det er mange saker som har pågått altfor lenge, sier han.

– Kommunen har gjort en dårlig jobb

Også Aud Karin Bjørn, tidligere leder for Regionalt ressurssenter om vold, traumatisk stress og selvmordsforebygging (RVTS) i Nord-Norge, reagerer på at Fylkesmannen har besluttet å avvente tilsyn.

REAGERER: Aud Karin Bjørn forsøkte å tilby Tysfjord kommune hjelp for en årrekke siden, men fikk ingen respons. Foto: Jan Petter Lynau VG

– Tysfjord kommune burde ha gått inn i saken langt tidligere. Derfor synes jeg at det er rart at Fylkesmannen avventer å opprette tilsyn. Det er flott at de vil støtte kommunen, men jeg mener at de ene hverken trenger eller bør utelukke det andre, mener Aud Karin Bjørn.

Bjørn var leder for senteret da en fortvilet far i 2007 skrev brev til statsminister Jens Stoltenberg hvor han ba om hjelp for å få stanset overgrepene i Tysfjord. På tross av at Bjørn i samarbeid med SANKS bedyret at de ønsket å tilby kommunen hjelp, tok ikke kommunen imot den utstrakte hånden.

Kvinne: – En forgrep seg mens den andre holdt meg fast. De lo mens det pågikk

HER KAN DU FÅ HJELP SANKS Barne- og ungdomspsykiatrien i Karasjok: 784 69 550 Finnmarksklinikken i Karasjok: 784 69 320 Voksenpsykiatrien i Lakselv: 784 64 550 Politiet i Nordland 488 87 479 Tysfjord kommune:

913 88 729 Barnevernsvakten:

22705580 / 22705581

(hele landet, hele døgnet) Alarmtelefonen for

barn og unge:

116 111 (kvelder og helger): Mental helse:

116 123

(hele døgnet) Kirkens SOS:

22 40 00 40

(hele døgnet) Vis mer

– Jeg synes kommunen har gjort en dårlig jobb, og jeg mener det ville ha vært på sin plass at de ble sett i kortene, sier hun.

Psykolog: Står i krigsgjeld til ofrene

Øystein Djupedal, tidligere fylkesmann i Aust-Agder og nå seniorrådgiver ved Universitet i Agder, mener det kan være vanskelig å bedømme når tilsyn skal iverksettes. Tysfjord-saken er en type sak de færreste fylkesmenn har fått i fanget tidligere, mener han.

– Her er det åpenbart at kommunen har forsømt seg, men om et tilsyn løser noe, vet jeg ikke. Jeg hadde nok likevel iverksatt tilsyn om jeg som fylkesmann hadde fått en slik sak, sier han.

Fordi mange har båret på overgrepene i mange år før de har blitt oppdaget, mener barnepsykolog Magne Raundalen at ofrene i Tysfjord har en brattere bakke å gå og at samfunnet står i gjeld til dem.

Kvinne til VG: – Når jentene ble 16, var det fritt frem

– Når vi ikke har klart å beskytte barna med de offentlige instansene vi har hatt, har de måtte kjempe i krigen alene. Vi står i krigsgjeld til dem, og den må vi betale. Vi skylder dem oppfølging og vi skylder dem tilrettelegging. Vi skylder dem alt vi overhodet kan gjøre, mener Raundalen.

Ordfører: Skal ikke forhaste oss

Fungerende ordfører i Tysfjord kommune, Guttorm Åsebøstøl, er ordknapp da VG snakker med ham.

– Fylkesmannen står oss bi, og vi får ressurser om vi trenger det. Vi har vært innom temaet tilsyn, men de kommer ikke til å gjøre noe med det foreløpig.

VIL SE FREMOVER: Ordfører i Tysfjord kommune, Tor Asgeir Johansen (Ap). Foto: Annemor Larsen VG

– Mener du at kommunen gjort nok?

– Nå må vi samle oss, så får vi ta det etter det, sier han.

Heller ikke ferierende Tysfjord-ordfører Tor Asgeir Johansen (Ap) ønsker å spekulere i om kommunen kunne ha gjort noe annerledes.

– Nå må vi håndtere situasjonen som er i dag. Vi vil etter hvert se bakover for å se om vi kan ta lærdom av noe. Saken er såpass omfattende at jeg mener man ikke skal forhaste seg, sier ordføreren.

Publisert: 02.07.16 kl. 14:39

Les også

Mer om Tysfjord-saken